三月十一日問政山次劉元煇韻
作者：方回
朝代：宋

paragraphs: 禊節去未遠，是日天更朗。
微寒護餘芳，春野綠渺莽。
爰從峻嶺登，豈殊茂林賞。
支策拄雲漢，舉袖拂星象。
遐矚兩眸豁，徐步一足往。
年邁忽臻茲，時平猶憶曩。
譽竹談亹亹，弔松色怏怏。
青空鸛鶴唳，碧甃蝸牛上。
龕金窺扁顔，簪玉觀塑像。
孰謂幽谷僻，有此殊庭敞。
豪飲杯杯滿，清吟字字響。
佳兒奉親老，高第事師長。
考擊謝鐘鼓，傾寫竭甕盎。
自可作畫圖，未易絕夢想。
吾家酴醿花，高架政堪仰。
能來一中之，勿待南飈爽。